b'\n_START_ARTICLE_\nVelika nagrada Nem\xc4\x8dije 1976\n_START_SECTION_\nPred dirko\n_START_PARAGRAPH_\nDirka\xc5\xa1ki konec tedna se je za\xc4\x8del z nekaj spremembami v dirka\xc5\xa1ki zasedbi mo\xc5\xa1tev. Mo\xc5\xa1tvo Walter Wolf Racing je odpustilo Jackyja Ickxa, zamenjal pa ga je Arturo Merzario. Pojavilo se je tudi novo mo\xc5\xa1tvo Scuderia Rondini, ki je kupilo star dirkalnik Tyrrell 007 s katerim je nastopil Alessandro Pesenti-Rossi. Mo\xc5\xa1tvo RAM naj bi nastopilo z dirka\xc4\x8dev Rolfom Stommelenom, toda lokalna policija je njegov dirkalnik Brabham BT44 zasegla sredi treninga, zaradi nelegalnega ravnanja prej\xc5\xa1njega dirka\xc4\x8da mo\xc5\xa1tva Lorisa Kessela, tako da je Stommelen prestopil v mo\xc5\xa1tvo Brabham in od naslednje dirke nastopal z dirkalnikom BT45.\n_START_SECTION_\nKvalifikacije\n_START_PARAGRAPH_\nJames Hunt je osvojil najbolj\xc5\xa1i \xc5\xa1tartni polo\xc5\xbeaj, Niki Lauda je zasedel drugo mesto, Patrick Depailler pa je s \xc5\xa1estkolesnim dirkalnikom Tyrrell P34 osvojil tretje \xc5\xa1tartno mesto. Hans Stuck z Marchom je osvojil \xc4\x8detrto \xc5\xa1tartno mesto, sledili pa so \xc5\xa1e Clay Regazzoni, Jacques Laffite, Carlos Pace, Jody Scheckter, Jochen Mass in Carlos Reutemann.\n_START_SECTION_\nPrvi \xc5\xa1tart\n_START_PARAGRAPH_\nPred dirko je za\xc4\x8delo de\xc5\xbeevati, zato se je velika ve\xc4\x8dina dirka\xc4\x8dev odlo\xc4\x8dila za \xc5\xa1tart na de\xc5\xbenih pnevmatikah, le Jochen Mass, ki je imel na dirkali\xc5\xa1\xc4\x8du N\xc3\xbcrburgring \xc5\xbee veliko izku\xc5\xa1enj in ni pri\xc4\x8dakoval mo\xc4\x8dnej\xc5\xa1ega de\xc5\xbeevja, je \xc5\xa1tartal na gumah tipa slick. Na \xc5\xa1tartu je Regazzoni povedel, Hunt in Lauda pa sta mo\xc4\x8dno nazadovala. Hunt se je vseeno kmalu prebil na drugo mesto, na tretje pa z odli\xc4\x8dnim \xc5\xa1tartom Mass, \xc4\x8detrti pa je bil Laffite. Regazzoni se je v prvem krogu zavrtel in padel na \xc4\x8detrto mesto. Ob koncu prvega kroga je de\xc5\xbe ponehal in ve\xc4\x8dina dirka\xc4\x8dev je kmalu namestila pnevmatike za suho stezo. Mass je bil tako drugi, Peterson pa tretji, ker se je odlo\xc4\x8dil \xc5\xa1e en krog prepeljati na de\xc5\xbenih pnevmatikah. Ob koncu drugega kroga je vodil Mass, drugi je bil brez postanka Gunnar Nilsson, tretji pa Hunt. Niki Lauda je tudi \xc5\xbee zamenjal pnevmatike in se je trudil nadoknaditi izgubljena mesta na \xc5\xa1tartu. V ovinku Bergwerk je Lauda izgubil nadzor nad svojim dirkalnikom Ferrari 312T in se zavrtel ter tr\xc4\x8dil v ogrado, nato pa se je v plamenih odbil nazaj na stezo. Guy Edwards se mu je uspel ogniti, Harald Ertl in Brett Lunger pa sta ga oba zadela. Vsi trije omenjeni so se ustavili in s pomo\xc4\x8djo Artura Merzaria, ki se je tudi ustavil tam, spravili Laudo iz gore\xc4\x8dega dirkalnika. Mo\xc4\x8dno ope\xc4\x8denega je helikopter odpeljal v bolni\xc5\xa1nico Bundeswehr v Koblenzu, nato pa na urgenco v Ludwigshafenu.\n_START_SECTION_\nDrugi \xc5\xa1tart\n_START_PARAGRAPH_\nPo prekinitvi se je dirka nadaljevala s ponovnim \xc5\xa1tartom, ki se ga je udele\xc5\xbeilo dvajset dirka\xc4\x8dev, \xc5\xa1tirje manj kot prvega, Chris Amon pa se ni odlo\xc4\x8dil za ponovni \xc5\xa1tart. Hunt je povedel, sledili pa so mu Regazzoni, Scheckter, Depailler in Pace. V ovinku Flugplatz je Peterson izgubil nadzor nad dirkalnikom in mo\xc4\x8dno raztre\xc5\xa1\xc4\x8dil svojega Marcha, Regazzoni se je zavrtel, Depailler pa je zapeljal s steze, ko se je umikal Regazzoniju. Pace je prehitel Scheckterja in ob koncu prvega kroga dr\xc5\xbeal drugo mesto, Brazilca pa je v tretjem krogu prehitel \xc5\xa1e Regazzoni, medtem pa je \xc5\xa1estouv\xc5\xa1\xc4\x8deni Vittorio Brambilla v ovinku Adenau Bridge raztre\xc5\xa1\xc4\x8dil svoj dirkalnik zaradi okvare zavor. To je izkoristil Mass in prehitel Nilssona v petem krogu, Paceja pa v desetem. V dvanajstem krogu se je Regazzoni ponovno zavrtel, tako da sta Mass in Pace napredovala na tretje oziroma \xc4\x8detrto mesto, Nilsson je dirko kon\xc4\x8dal kot peti, Stommelen pa kot \xc5\xa1esti.\n_START_SECTION_\nPo dirki\n_START_PARAGRAPH_\nChris Amon se je takoj po dirki upokojil kot dirka\xc4\x8d. \xc5\xbdivljenje Nikija Laude je v bolni\xc5\xa1nici dobesedno viselo na nitki, toda ne samo, da je pre\xc5\xbeivel, ampak se je na dirke vrnil \xc5\xbee \xc5\xa1est tednov po nesre\xc4\x8di. Za vedno pa so mu od nesre\xc4\x8de ostale brazgotine po obrazu.'